b"\n_START_ARTICLE_\nMonges Eremites de l'Orde de Sant Ambr\xc3\xb2s ad Nemus\n_START_SECTION_\nHist\xc3\xb2ria\n_START_PARAGRAPH_\nL'orde mon\xc3\xa0stic t\xc3\xa9 origen en una comunitat d'eremites reunides al Sacro Monte de Varese al voltant de la beata Caterina Moriggi de Pallanza (1437-1478) i Giuliana Puricelli de Busto Arsizio (1427-1501), que s'hi havien retirat cap al 1454 per fer-hi vida erem\xc3\xadtica i ajudar els pelegrins que anaven al santuari mari\xc3\xa0 de la muntanya. i van atreure altres seguidores. A petici\xc3\xb3 de Morigi i Puricelli, i amb el suport del duc de Mil\xc3\xa0 Galeazzo Maria Sforza, el papa Sixt IV va permetre que s'hi erig\xc3\xad un monestir el (10 de novembre de 1474. El 10 d'agost del 1476 les primeres monges hi van fer la professi\xc3\xb3 solemne dels vots, segons la Regla de Sant Agust\xc3\xad i les constitucions de l'Orde de Sant Ambr\xc3\xb2s ad Nemus, orde mendicant fundat al segle XIV que seguia el ritu ambrosi\xc3\xa0. _NEWLINE_A la mort de Caterina Moriggi en 1478, la succe\xc3\xad com a superiora Benedetta Biumi. El monestir, protegit per la fam\xc3\xadlia Visconti, va cr\xc3\xa9ixer i va obrir una escola. L'orde, per\xc3\xb2, nom\xc3\xa9s es va estendre per la Llombardia, obrint dos monestirs m\xc3\xa9s a Bernaga i Agra. La Rep\xc3\xbablica Cisalpina, en 1798, va suprimir els ordes religiosos i les monges se'n dispersaren. El 1822 es restaur\xc3\xa0 la vida al monestir del Sacro Monte i se'n reobr\xc3\xad l'escola, que seria tancada definitivament en 1969, quan les monges tornaren al carisma original de la vida contemplativa de clausura estricta. _NEWLINE_Dels monestirs antics, nom\xc3\xa9s queda el de Santa Maria del Monte al Sacro Monte de Varese; la resta van \xc3\xa9sser suprimits per Napole\xc3\xb3 I. En 1962, l'arquebisbe Giovanni Battista Montini, despr\xc3\xa9s papa, va autoritzar la refundaci\xc3\xb3 dels monestirs de Bernaga di Perego (prov\xc3\xadncia de Lecco), i despr\xc3\xa9s els monestirs d'Agra (prov\xc3\xadncia de Varese, 1974) i Revello (prov\xc3\xadncia de Cuneo, 1986). Tots quatre s\xc3\xb3n aut\xc3\xb2noms can\xc3\xb2nicament.\n_START_SECTION_\nActivitat i difusi\xc3\xb3\n_START_PARAGRAPH_\nLes Eremites Ambrosianes viuen en clausura i es dediquen a la preg\xc3\xa0ria contemplativa, la meditaci\xc3\xb3 i l'estudi, a m\xc3\xa9s del conreu de les hortes i la cria d'animals de granja. En 1969 es fund\xc3\xa0 un taller de restauraci\xc3\xb3 on les monges treballaven per a restaurar obres d'art."